CELEX: 32015R1362
Language: ro
Date: 2015-08-06 00:00:00
Title: Regulamentul (UE) 2015/1362 al Comisiei din 6 august 2015 de modificare a anexei III la Regulamentul (CE) nr. 1333/2008 al Parlamentului European și al Consiliului în ceea ce privește utilizarea dioxidului de siliciu (E 551) în extractele de rozmarin (E 392) (Text cu relevanță pentru SEE)

7.8.2015   
            
            
               RO
            
            
               Jurnalul Oficial al Uniunii Europene
            
            
               L 210/22
            
         REGULAMENTUL (UE) 2015/1362 AL COMISIEI
   din 6 august 2015
   de modificare a anexei III la Regulamentul (CE) nr. 1333/2008 al Parlamentului European și al Consiliului în ceea ce privește utilizarea dioxidului de siliciu (E 551) în extractele de rozmarin (E 392)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
   întrucât:
   
               (1)
            
            
               Anexa III la Regulamentul (CE) nr. 1333/2008 stabilește o listă a Uniunii cu aditivii alimentari autorizați pentru utilizare în aditivii alimentari, enzimele alimentare, aromele alimentare, nutrienții și condițiile de utilizare a acestora.
            
         
               (2)
            
            
               Această listă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri.
            
         
               (3)
            
            
               O cerere de autorizare a utilizării dioxidului de siliciu (E 551) ca agent antiaglomerant adăugat la aditivul alimentar antioxidant extract de rozmarin pulbere (E 392) a fost prezentată la 27 octombrie 2014 și a fost pusă la dispoziția statelor membre în conformitate cu articolul 4 din Regulamentul (CE) nr. 1331/2008.
            
         
               (4)
            
            
               Utilizarea dioxidului de siliciu (E 551) ca agent antiaglomerant ar permite extractului de rozmarin pulbere să rămână fluid pe o perioadă mai lungă de timp, fără comasare/solidificare în cursul perioadei sale de valabilitate, pentru a fi mai ușor de manipulat și pentru a fi aplicat mai eficient atunci când este adăugat în produsele alimentare.
            
         
               (5)
            
            
               Comitetul științific pentru alimentație a stabilit o doză zilnică acceptabilă (DZA) „nespecificată” pentru dioxidul de siliciu (E 551) și anumiți silicați (de exemplu, silicați de sodiu, potasiu, calciu și magneziu) atunci când sunt utilizați ca agent antiaglomerant (3). Aceasta presupune ca el nu reprezintă un pericol pentru sănătate la nivelurile necesare pentru obținerea efectului tehnologic dorit. Expunerea suplimentară a consumatorilor la dioxidul de siliciu atunci când este utilizat ca agent antiaglomerant în extractul de rozmarin ar rămâne în continuare limitată.
            
         
               (6)
            
            
               În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul autorității pentru a actualiza lista de aditivi alimentari a Uniunii prevăzută în anexa III la Regulamentul (CE) nr. 1333/2008, cu excepția cazului în care actualizarea în cauză nu este susceptibilă a avea un efect asupra sănătății umane.
            
         
               (7)
            
            
               Întrucât autorizarea utilizării de dioxid de siliciu (E 551) în extractul de rozmarin (E 392) constituie o actualizare a listei respective, care nu este susceptibilă a avea un efect asupra sănătății umane, nu este necesar să se solicite avizul autorității.
            
         
               (8)
            
            
               Prin urmare, este oportun să se autorizeze utilizarea dioxidului de siliciu (E 551) ca agent antiaglomerant în extractele de rozmarin (E 392).
            
         
               (9)
            
            
               Prin urmare, anexa III la Regulamentul (CE) nr. 1333/2008 ar trebui modificată în consecință.
            
         
               (10)
            
            
               Măsurile prevăzute de prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa III la Regulamentul (CE) nr. 1333/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la momentul intrării în vigoare a prezentului regulament.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 6 august 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 31.12.2008, p. 16.
   
      (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
   
      (3)  Raportul Comitetului științific pentru alimentație, seria 25, 1990.
   
      ANEXĂ
      În partea 2 a anexei III la Regulamentul (CE) nr. 1333/2008, se adaugă următoarea rubrică după prima rubrică referitoare la aditivul alimentar E 551, dioxid de siliciu:
      
         
                     „E 551
                  
                  
                     Dioxid de siliciu
                  
                  
                     30 000 mg/kg în preparat
                  
                  
                     Extracte de rozmarin pudră (E 392)”